Din is-sena jaħbat l-450 anniversarju mill-mewt ta' San Tumas ta' Villanova, duttur ta' l- Ordni ta' l-Agostinjani, mudell ta' spiritwalità u qdusija. Fost il-qaddisin Agostinjani, il-ħajja ta' Tumas hija ċertament l-aktar li tixbaħ lill-ħajja ta' Santu Wistin. Wara karriera universitarja brillanti, sew bħala student kif ukoll bħala professor, Tumas iddeċieda, fl-età ta' 30 sena, li jikkonsagra ruħu biex iservi lil Alla u l-Knisja fil-monasteru Agostinjan ta' Salamanca, Spanja. Wara li ġie ordnat qassis, deher biċ-ċar li Tumas kien kapaċi ħafna fix-xogħol tiegħu pastorali u għad- dedikazzjoni tiegħu biex iwassal il-kelma ta' Alla. Kien dejjem lest biex jaqdi dmirijietu, speċjalment lejn il-fqar. Kien jaħdem ħafna, speċjalment fost l-istudenti ta' l-Università, tant li ħafna vokazzjonijiet ħarġu mill-Ordni bis-saħħa tiegħu. Ġie nominat Oratur fil-Qorti ta' l- Imperatur Karlu V, li kien ifittex pariri,u jkun preżenti għal ħafna mill-prietki, ta' Tumas. Kien minħabba l-insistenza tas-Superjuri tiegħu u ta' l-Imperatur Karlu V li aċċetta li jiġi konsagrat Arċisqof ta' Valenzja, djoċesi li kienet fi stat kritiku wara li kienet ilha aktar minn 100 sena mingħajr Isqof residenti. Hemmhekk Tumas qatta' l-aħħar snin ta' ħajtu jaħdem qatigħ f'servizz lejn il-Knisja. Kien bniedem umli u karitattiv u ħadem kemm felaħ biex jirriforma l-kleru u l-ħajja Kristjana u l-evanġelizzazzjoni fost l-emarġinati — l-aktar lejn il- fqar. Kien jinkoraġġixxi lill-għonja biex jgħinu lill-fqar. Tant kien fqir hu nnifsu li saħansitra meta kien qed imut kien mistrieħ fuq.sodda mislufa lilu. Iċ-ċelebrazzjoni ta' dan l- anniversarju tkun tfisser ħafna għalina jekk inħarsu lejn, u nimxu wara, il-mudell li ħallielna San Tumas ta' Villanova. Huwa mudell ta' Ministru tal- Knisja. Kien isqof umli, dedikat għall-istudju (huwa fil-fatt Patrun ta' l-istudju ta' l-Ordni) u għandu jibqa' jkun għalina ta' eżempju apostoliku bħala wieħed li ta servizz lill-fqar, konxju ħafna ta' l-isfida ta' l-evanġelizzazzjoni, u bniedem kapaċi li jlaħħaq mal-missjoni tiegħu u fl-istess waqt jimxi maż- żminijiet. Santu Wistin kiteb li meta niċċelebraw il-ġranet tal-festi tal- qaddisin, għandna nagħmlu dan biex inkebbsu fina l-fidi u ntejjbu ħajjitna u għall-ebda fini ieħor. Il-qdusija ta' l-Agostinjani, dik li nimxu wara Kristu u l-evanġelju ħaj, għadha rilevanti sal-lum. Anzi llum forsi aktar minn qatt qabel. Hija qdusija li hija fl-istess waqt apostolika u orjentata. Dan ifisser li għandna nagħtu xhieda li bħala poplu ta' Alla qegħdin inservuH bħala komunità minn qalbna fil-ħajja apostolika tagħna. Din għandha tkun il- kariżma tagħna, grazzja u sfida, biex din il-sena partikolarment inġeddu fina l-qdusija.